Illum il-presidenza Maltija laħqet ftehim preliminari mal-Parlament Ewropew dwar reġim ta' spezzjoni simplifikat iżda ta' stoffa għall-vapuri ro-ro u l-inġenji tal-baħar ta' veloċità kbira għall-passiġġieri. Ir-regoli riveduti ser joħolqu qafas ċar għall-ispezzjonijiet, u b'hekk jiġu eliminati d-duplikazzjonijiet u jingħalqu d-distakki li jirriżultaw mill-applikazzjoni mill-istati membri ta' reġimi differenti ta' spezzjoni. Id-direttiva abbozzata miftiehma ser tnaqqas il-piż amministrattiv għas-sidien tal-vapuri u żżid il-perjodu taż-żmien li matulu l-vapuri jistgħu jiġu sfruttati kummerċjalment. Fl-istess ħin, ser tirrazzjonalizza l-isforzi ta' spezzjoni tal-awtoritajiet tal-istati membri, filwaqt li tkompli tiżgura livell għoli komuni ta' sikurezza. "Ir-regoli ta' spezzjoni simplifikati għall-vapuri ro-ro ser ikomplu jiżguraw livell għoli ta' sikurezza għaċ-ċittadini tagħna, filwaqt li jwasslu għal iffrankar kemm għall-industrija kif ukoll għas-settur pubbliku," qal il-Ministru Malti għat-Trasport, Infrastruttura u Proġetti Kapitali, Ian Borg. "Il-qafas il-ġdid jindirizza b'mod effettiv il-karatteristiċi speċifiċi ta' dawn il-bastimenti, b'mod partikolari l-attività intensa tagħhom, u dan ifisser li jeħtieġ li jiġu spezzjonati ta' spiss u f'intervalli regolari." L-istati membri ser ikollhom 24 xahar mid-dħul fis-seħħ tad-direttiva biex jinkorporaw ir-regoli l-ġodda fil-leġislazzjoni tagħhom. Id-derogi mit-traspożizzjoni huma l-istess bħal dawk tad-direttiva dwar il-kontroll mill-istat tal-port. Id-direttiva abbozzata li ġiet miftiehma llum hija waħda mill-proposti li ġew ippreżentati mill-Kummissjoni f'Ġunju 2016 wara rieżami komprensiv tas-sikurezza tal-vapuri tal-passiġġieri. Il-presidenza ser tippreżenta r-riżultati tat-taħditiet tal-lum għall-approvazzjoni mill-istati membri fil-ġimgħat li ġejjin.